Ved dagens procedure-retsmøde i byretten i Aalborg, argumenterede bistandsadvokat Tage Kragbak for, at steddatteren til den 57-årige mand, som er tiltalt for seksuelle overgreb og vold mod hende og hendes søskende, skal tilkendes en erstatning på 350.000 kr. I sin argumentation brugte advokaten blandt andet tidligere sager som for eksempel Serritslev-sagen, Tønder-sagen og Rebild-sagen. Samtidig var det hans krav, at den 57-åriges stedsøn, som ifølge anklagerne blandt andet blev bundet til en stol og slået adskillige gange i ansigtet og efterfølgende på kroppen med en træpind, skal tilkendes en erstatning på 75.000 kr. Den yngste søn skal efter advokatens opfattelse tilkendes erstatning på 50.000 kr.

Opsummering:
Bistandsadvokat procederede for, at børnene i Gedsted-sagen skal tilkendes erstatninger på mellem 50.000 og 350.000 kr.